Az Európai Központi Bank 2174/2002/EK rendelete

(2002. november 21.)

a monetáris pénzügyi intézményi szektor összevont mérlegéről szóló EKB/2001/13 rendelet módosításáról

(EKB/2002/8)

AZ EURÓPAI KÖZPONTI BANK KORMÁNYZÓTANÁCSA,

tekintettel az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendeletre [1], és különösen annak 5. cikkének (1) bekezdésére és 6. cikkének (4) bekezdésére,

mivel:

(1) A 993/2002/EK (EKB/2002/4) rendelettel [2] módosított, a monetáris pénzügyi intézmények ágazati összevont mérlegéről szóló, 2001. november 22-i 2423/2001/EK (EKB/2001/13) rendelet [3] előírja, hogy a monetáris pénzügyi intézmények (MPI-k) mérlegére vonatkozó statisztikai adatokat annak megfelelően jelentsék, hogy az ügyfelek hol rezidensek, annak érdekében, hogy lehetővé váljon a monetáris aggregátumok, a likviditás és a hitelállomány egyéb mérőszámainak összeállítása úgy, hogy ezek a mérőszámok ne tartalmazzák az MPI-k nem résztvevő tagállamok rezidenseinek tulajdonában lévő eszközeit és forrásait.

(2) A 2423/2001/EK (EKB/2001/13) rendelet a "pénzpiaci alapok befektetési jegyei" (PPA-k befektetési jegyei) forrástételére vonatkozóan csak a teljes állomány nagysága tekintetében követeli meg a jelentést, és nem az ügyfelek letelepedésének helye szerint.

(3) Ugyanakkor a monetáris aggregátumok összeállításához az Európai Központi Banknak szüksége van a PPA-k befektetési jegyei tulajdonosainak rezidens és nem rezidens szempont szerinti részletezésére. Ezért szükséges egy olyan eljárás kialakítása, amelynek megfelelően az adatszolgáltatók a nemzeti központi bankok (NKB-k) számára a megfelelő statisztikai információkat szolgáltatják. Nem szükséges begyűjteni a PPA befektetési jegyek árváltozására vonatkozó adatokat, hiszen monetáris statisztikai szempontból az ezen eszközök értékében bekövetkező változás az ugyanazon eszközbe újra befektetett kamatnak minősül.

(4) Az MPI-k mérlegére vonatkozó teljes körű információ megszerzése érdekében szükséges a biztosítótársaságok és a nyugdíjalapok kivételével az egyéb pénzügyi közvetítők (a továbbiakban: EPK-k) (S.123.) számára meghatározott jelentési kötelezettség előírása, amennyiben PPA befektetési jegyeket érintő pénzügyi tevékenységgel kapcsolatban járnak el. A statisztikai jelentési kötelezettségek e jogalanyok tekintetében történő megállapítása érdekében e rendelet alkalmazásában szükség lehet a jelentést készítő EPK-k jegyzékének összeállítására,

ELFOGADTA EZT A RENDELETET:

1. cikk

A 2423/2001/EK (EKB/2001/13) rendelet a következőképpen módosul:

1. A 2. cikk a következőképpen módosul:

A szöveg a következő (3) bekezdéssel egészül ki:

"(3) Az I. melléklet 1. III. vi. pontjának alkalmazásában a tényleges adatszolgáltatói kör a 2533/98/EK rendelet 2. cikke (2) bekezdésének a) pontjában előírt módon tartalmazza a biztosítótársaságok és a nyugdíjalapok kivételével az egyéb pénzügyi közvetítőket (a továbbiakban: EPK-k) is. Az NKB-k e jogalanyok számára mentességet biztosíthatnak, feltéve, hogy a szükséges statisztikai információ az I. melléklet 1. III. vi. pontjával összhangban egyéb rendelkezésre álló forrásokból is begyűjthető. E feltétel teljesítését az NKB-k kellő időben ellenőrzik annak érdekében, hogy, az EKB-val történő megállapodásban minden év elejétől kezdődően a mentességet szükség szerint biztosítsák vagy vonják vissza. E rendelet alkalmazásában az NKB-k a jelentést készítő EPK-król listát állíthatnak össze és tarthatnak fenn, az I. melléklet 1. III. vi. pontjában foglalt alapelvekkel összhangban."

2. Az I. melléklet 1. része (Bevezetés) a következőképpen módosul:

a) A szöveg az utolsó bekezdés előtt a következő bekezdéssel egészül ki:

"Az MPI-k mérlegére vonatkozó teljes körű információ megszerzése érdekében szükség van a biztosítótársaságok és a nyugdíjalapok kivételével az egyéb pénzügyi közvetítők (a továbbiakban: EPK-k) számára meghatározott jelentési kötelezettség előírására, amennyiben PPA befektetési jegyeket érintő pénzügyi tevékenységgel kapcsolatban járnak el."

b) Az utolsó bekezdés helyébe a következő bekezdés lép:

"Az MPI-ktől és az EPK-któl e statisztikai információt a nemzeti központi bankok (NKB-k) gyűjtik be az I. szakasz (6) bekezdésében megállapított korlátok között, az e mellékletben előírt harmonizált meghatározásokon és osztályozásokon alapuló nemzeti szabályoknak megfelelően."

3. Az I. melléklet 1. részének I. pontja a következőképpen módosul:

a) A (6) bekezdés vége a következő mondattal egészül ki:

"A PPA saját maga vagy jogi képviselői útján biztosítja, hogy bármely, a PPA-k részére előírt statisztikai adatszolgáltatási követelmények teljesítéséhez szükséges információt szolgáltassa. Amennyiben gyakorlati okokból szükséges, az adatokat ténylegesen bármely olyan jogalany is szolgáltathatja, amely PPA befektetési jegyeket érintő pénzügyi tevékenységekkel kapcsolatban jár el, mint például az értékpapír letétkezelők."

b) A szöveg a következő (9) bekezdéssel egészül ki:

"(9) E rendelet alkalmazásában:

- "PPA-k névre szóló befektetési jegyei": azon PPA befektetési jegyek, amelyek tekintetében a nemzeti jogszabályokkal összhangban a befektetési jegy tulajdonosairól, annak rezidensi jogállására is kiterjedő nyilvántartást vezetnek.

- "PPA-k bemutatóra szóló befektetési jegyei": azon PPA befektetési jegyek, amelyek tekintetében a nemzeti jogszabályokkal összhangban nem vezetnek a befektetési jegy tulajdonosát azonosító nyilvántartást, illetve amelyek tekintetében olyan nyilvántartás vezetnek, amely nem tartalmaz információt a tulajdonos rezidensi jogállásáról."

4. Az I. melléklet 1. III. pontja a következőképpen módosul:

A szöveg a következő vi. alponttal egészül ki:

"vi. A PPA befektetési jegyek tulajdonosainak rezidens státusza

13a. A adatszolgáltatók havonta készítenek jelentést legalább a résztvevő tagállamok MPI-jei által kiállított PPA befektetési jegyek tulajdonosainak belföldi/más résztvevő tagállamok/egyéb külföldi bontásban. Ez lehetővé teszi az NKB-knak, hogy adatokkal lássák el az EKB-t ezen eszközök tulajdonosainak rezidens illetve nem rezidens szerinti bontásáról, és lehetővé teszi, hogy a monetáris aggregátumok összeállításakor a résztvevő tagállamok nem rezidenseinél lévő állományokat ne számolják bele az aggregátumokba.

13b. A 4. cikk (4) bekezdésének megfelelően a NKB-k az adatok e rendelet követelményei között nem szereplő további bontását is kérhetik, beleértve a szektor, a devizanem vagy a lejárat szerinti részletezést.

13c. A névre szóló befektetési jegyek tekintetében a kibocsátó MPI-k vagy ezek jogi képviselői, illetve az I. melléklet 1. I. 6. pontjában említett jogalanyok a havi mérlegben adatokat közölnek a kibocsátott befektetési jegyek tulajdonosairól rezidens illetve nem rezidens szerinti bontásban.

13d. A bemutatóra szóló befektetési jegyek tekintetében az adatszolgáltatók a PPA befektetési jegyek tulajdonosainak rezidens - nem rezidens szerinti megoszlásáról az érintett NKB által az EKB-val kötött megállapodásban meghatározott megközelítésnek megfelelően közölnek adatot. Ez a kötelezettség az érintett piac szervezetére és az adott tagállam(ok) nemzeti jogi szabályozására tekintettel elfogadandó alábbi lehetőségek egyikére vagy azok kombinációjára korlátozódik. Ezt az NKB és az EKB időszakonként ellenőrzi.

a) Kibocsátó PPA-k

A kibocsátó PPA-k vagy azok jogi képviselői, illetve az I. melléklet 1. I. 6. pontjában említett jogalanyok a kibocsátott befektetési jegyek tulajdonosairól rezidens - nem rezidens bontásban közölnek adatot. Ha egy kibocsátó PPA nincs abban a helyzetben, hogy közvetlenül azonosítsa a tulajdonos rezidens státuszát, a vonatkozó adatokat a rendelkezésre álló információ alapján jelenti. Az ilyen információ származhat a befektetési jegyeket forgalmazó közvetítőtől, vagy a befektetési jegyek kibocsátásában, visszavásárlásában vagy átruházásában résztvevő bármely jogalanytól.

b) Az MPI-k és az EPK-k mint PPA befektetési jegyek letétkezelői

Az MPI-k és az EPK-k a PPA befektetési jegyek letétkezelőjeként eljárva adatszolgáltatóként jelentik a helyi PPA-k által kibocsátott és a tulajdonos vagy más, szintén letétkezelőként eljáró közvetítő nevében a kezelésükben lévő befektetési jegyek tulajdonosainak adatait rezidens - nem rezidens szerinti bontásban. Ez a lehetőség akkor alkalmazható, ha a következő feltételek teljesülnek. Először, ha a letétkezelő megkülönbözteti a tulajdonosok nevében letétként kezelt PPA befektetési jegyeket a más letétkezelő nevében letétként kezelt PPA befektetési jegyektől. Másodszor, ha a PPA befektetési jegyek többségét pénzügyi közvetítőnek minősülő (MPI-k vagy EPK-k) belföldi rezidens intézmény kezeli letétként.

c) Az MPI-k és az EPK-k, mint rezidensek és a nem rezidensek közötti, rezidens PPA befektetési jegyeket érintő ügyletek adatszolgáltatói

Az MPI-k és az EPK-k adatszolgáltatóként a rezidensek és a nem rezidensek közötti, rezidens PPA befektetési jegyeket érintő ügyletek adatszolgáltatójaként eljárva rezidens - nem rezidens szerinti bontásban jelentik az adatokat a rezidens PPA-k által kibocsátott és a tulajdonos vagy az ügyletben szintén résztvevő más közvetítő nevében forgalmazott befektetési jegyek tulajdonosairól. Ez a lehetőség akkor alkalmazható, ha a következő feltételek teljesülnek. Először, ha a jelentés teljes körű, azaz lényegében kiterjed az adatszolgáltatók által végzett valamennyi ügyletre. Másodszor, ha a résztvevő tagállamok nem rezidenseivel kötött vételek és eladások pontos adatai rendelkezésre állnak. Harmadszor, ha az ugyanazon befektetési jegyek kibocsátási és visszavásárlási értéke közötti díjak nélkül számolt értékkülönbség csekély. Negyedszer, ha a résztvevő tagállamok nem rezidenseinél lévő, rezidens PPA-k által kibocsátott befektetési jegyek mennyisége csekély. Ha az adatszolgáltató nincs abban a helyzetben, hogy közvetlenül megállapítsa a tulajdonos rezidens - nem rezidens szerinti státuszát, a vonatkozó adatot a rendelkezésre álló információ alapján jelenti.

13e. Ha a névre szóló befektetési jegyek vagy a bemutatóra szóló befektetési jegyek első alkalommal kerülnek kibocsátásra, vagy ha a piaci fejlemények a választási lehetőség vagy azok kombinációjának megváltoztatását követelik meg, az NKB-k mentességet biztosíthatnak a 13c. és 13d. pontban megállapított követelmények tekintetében egyéves időtartamra."

5. Az I. melléklet 2. részében az 1. táblázat (Állományok) a következőképpen módosul:

a) a 10. sor (PPA-k befektetési jegyek) helyébe az e rendelet mellékletében szereplő sor lép;

b) a szöveg a 10. sorhoz (PPA-k befektetési jegyei) kapcsolódó 6. lábjegyzettel egészül ki:

"Az e tétel alatt szereplő adatok különböző statisztikai adatgyűjtési eljárások alá tartozhatnak, az egyes NKB-k az 1. rész III. fejezetének szabályaival összhangban hozott döntése alapján."

6. Az V. melléklet a következőképpen módosul:

A szöveg a következő (7) bekezdéssel egészül ki:

"(7) 2003. május 1-jétől 2003. december 31-éig a résztvevő tagállamok MPI-jei által kibocsátott PPA befektetési jegyek tulajdonosainak belföldi/más résztvevő tagállamok/egyéb külföldi bontásban készített havi adatszolgáltatást az EKB-nak további egy hónapos késéssel lehet megküldeni azon hónap végétől számított 15. munkanap üzleti zárásához képest, amelyre az adatok vonatkoznak. E határidő betartása érdekében az NKB-k határozzák meg, hogy az adatszolgáltatóktól mikor kell az adatokat megkapniuk."

2. cikk

Ez a rendelet 2003. május 1-jén lép hatályba.

Kelt Frankfurt am Mainban, 2002. november 21-én.

az EKB Kormányzótanácsa nevében

az elnök

Willem F. Duisenberg

[1] HL L 318., 1998.11.27., 8. o.

[2] HL L 151., 2002.6.11, 11. o.

[3] HL L 333., 2001.12.17., 1. o.

--------------------------------------------------

MELLÉKLET

+++++ TIFF +++++

--------------------------------------------------